Document ID: /roh_data/filtered/fineweb-2-filterrobots_roh.jsonl.gz/69540

Il Parc naziunal svizzer, las Ovras electricas d'Engiadina, la Pro Natura, il WWF ed Aqua Viva èn sesidas ensemen ed èn sa cunvegnidas co sanar il Spöl, quai scrivan ils involvids en ina communicaziun. I va per nettegiar il Spöl dal tissi PCB ch'aveva tschuffragnà il flum il 2016 en connex cun lavurs vi dal mir da serra Punt dal Gall.
Cunter ina disposiziun da l'Uffizi per la natira e l'ambient dal Grischun avant dus onns aveva il Parc naziunal svizzer fatg recurs e pretendì che l'entir flum vegnia sanà. Era las organisaziuns d'ambient han fatg recurs perquai ch'ils plans dal chantun na tanschian betg. Las OEE han fatg recurs, dentant perquai ch'ellas n'eran betg prontas da pajar per tut la sanaziun.
La contaminaziun dal Spöl – quai è capità
Il settember 2026 ha ina firma spezialisada fatg lavurs da sanaziun vi dal mir da serra Punt dal Gall per las Ovras electricas d’Engiadina. Tar quellas lavurs èn mitschadas particlas da la protecziun da ruina en il flum Spöl.
Mesiraziuns da l’Uffizi per natira ed ambient han mussà ch’il sediment dal Spöl è contaminà sur plirs kilometers cun il tissi PCB. Spezialmain ferm en il batschigl da calmar che sa chatta directamain sut il mir.
Il batschigl da calmar han ins sanà l’onn 2017.
Sche e co 5,6 kilometers dal Spöl duain vegnir sanads e tgi che paja quai era anc avert.
Il favrer 2021 ha l’uffizi relaschà ina disposiziun ed obligà las OEE da sanar ina part dal Spöl. Cunter questa disposiziun han il Parc Naziunal Svizzer, las OEE, e las organisaziuns d’ambient Aqua Viva, Pro Natura e WWF fatg recurs.
Optimà las pretensiuns dal chantun
La proposta da las partidas suonda en ils puncts principals a la disposiziun dal chantun dal 2021, en general saja dentant previs da far ina sanaziun pli cumplessiva. Las mesiras vegnan optimadas areguard il grad da polluziun e la morfologia dal flum. En pli duai il batschigl da calmar vegnir schubregià in’ulteriura giada e la part dal flum che vegn sanada prolungada per 90 meters. Alura duai la part sut dal Spöl vegnir derschentada cun aua gronda.
Las partidas èn er sa cunvegnidas davart il dismetter il PCB sco er las controllas suenter la sanaziun e la cumpensaziun per il PCB che resta malgrà tut las mesiras en il flum. La finamira è da cumenzar cun las lavurs l’onn 2024. Davart il punct dispitaivel da la finanziaziun da la sanaziun n'èn las partidas betg s'exprimidas en lur communicaziun.
PCB – Biphenils polichlorads
PCB èn cumbinaziuns da clor toxicas che pon effectuar cancer. Fin ils onns 1980 èn questas vegnidas duvradas surtut en transfurmaturs ed implants electrics sco liquid idraulic, però er sco lomiaders en lacs e meds d’isolaziun. PCB tutga entant tar las 12 substanzas toxicas organicas ch'èn vegnidas scumandadas il 2001.
Or da l'archiv: